 كشف مصدر موثوق لـ”كود” أن حكيم بنمشاش، الأمين العام لحزب الأصالة والمعاصرة، لقا راسو ف موقف يحسد عليه، مقدرش يدير مرشح لخلافة الياس العماري ف رئاسة جهة الشمال. مصدر “كود” قال بلي بنشماش معندوش خيار وجمع المكتب السياسي مساء يوم الأحد 20 أكتوبر الجاري، لكن مقدرش يدير مرشح من غير فاطمة الحساني، الصحافية لي ف لاماب، ولي هي النائبة الأولة لسمير كودار رئيس اللجنة التحضيرية للمؤتمر الوطني الرابع، لي داخل معه بنشماش ف محاكم وسبق طردو من هياكل الحزب قبل ما يتراجع. بفقدان بنشماش لجهة الشمال، يكون تيار المستقبل دار ضربة ليه ومخلاش ليه اختيار سوى تزكية الحساني لي كيعتبرها تيار كودار مرشحة ديالهم، وبالتالي غاتزاد جهة الشمال لباقي الجهات لي كيسيروها قياديين ف تيار المستقبل. بنشماش ولى معزول وفق مصدر “كود”، بعدما رفض المصالحة، دبا كيطلبها ويزاوك ويدير الوساطات ولكن تيار وهبي طلع للجبل ورفضو اي وساطة معه. بل إن وهبي قال لـ”كود” بأنه لا يعترفون بأي قرارات غاتخرج ف لقاء المكتب السياسي اليوم الاحد وبلي تيار المستقبل ختار الطريق ديالو ودار مرشحة ديالو لي هي الحساني لخلافة العماري لي اعتبرتو الداخلية منقطع عن العمل واعلنت شغور منصبه. دبا كاع داكشي لي عند بنشماش غايحاول التحق بتيار المستقبل، تضيف مصادر “كود”، من غير مقر الحزب ف الرباط لي اصلا فيه “اشكالات قانونية كثيرة” وديال من وكيفاش خداوه. 
شوهة كبيرة لبنشماش.. تفرض عليه يزكي الصحافية الحساني ولي هي نائبة سمير كودار لي داخل معه المحاكم ولي مكيعترفش بيه باش تولي رئيسة جهة الشمال